Abdallah Nyangalio

Abdallah Nyangalio ni Mtanzania fundi cherehani. Licha ya upofu, alijulikana kwa uwezo wake wa kufanya kazi baada ya kupoteza uwezo wa kuona.

 Wasifu 
Abdallah Nyangalio ni mtoto wa kwanza kati ya watoto wanne. Kutokana na changamoto za kifedha, hakuweza kuendelea na elimu ya sekondari na badala yake akaanza kuuza nguo za mitumba. Akiwa na miaka 30, alifanyiwa upasuaji ili kupunguza shinikizo la macho lililosababishwa na shinikizo la damu, lakini upasuaji huo ulimfanya apoteze uwezo wa kuona.

Kwa kuhofia kuwa mzigo kwa familia, Abdallah Nyangalio alimshirikisha daktari wa Kirusi aliyekuwa akiishi Dar es Salaam. Ingawa daktari alimueleza kuwa hangeweza kurudishiwa uwezo wa kuona, alimfundisha ufundi cherehani kama njia ya kujikimu. Baada ya miezi michache ya mafunzo na mazoezi, Nyangalio alitengeneza mavazi yake ya kwanza kwa kutumia hisia ya kugusa na kumbukumbu. Vazi la kwanza lilikuwa suruali aliyojaribu kuipunguza urefu lakini akakata vibaya (ikaishia juu ya magoti), kisha akaishona tena, na alipovaa, watu walimsifia mtindo huo.

Kazi yake ilianza kupata umaarufu jijini Dar es Salaam na maeneo mengine ya Tanzania, na hatimaye akawa fundi wa viongozi wa kisiasa, akiwemo Rais wa zamani Jakaya Kikwete, wabunge, na viongozi wengine mashuhuri. Vilevile, mavazi yake yamewahi kuonyeshwa katika maonyesho ya Swahili Fashion Week mara kadhaa.

Abdallah Nyangalio ni mwanzilishi wa Anaa Fashion Centre, kituo cha mafunzo kilichopo katika viwanja vya Sabasaba Maonyesho ya Biashara ya Kimataifa ya Dar es Salaam jijini Dar es Salaam. Kwa kushirikiana na diwani wa Buguruni, Nuru Awadh, kituo hiki kilizinduliwa kwa msaada wa mamlaka za ndani na wadau wakiwemo TanTrade. Kituo hiki kinatoa mafunzo ya ushonaji kwa wanafunzi wenye ulemavu wa kuona na wasio na ulemavu; wanafunzi wasioona hupewa mafunzo ya miezi mitatu bila malipo, huku wengine wakilipa ada.

Marejeo

Jamii:Wanaume wa Tanzania
Jamii:Watu walio hai
Jamii:Wiki for Minority Tanzania 2025